
[bookmark: TextBodyBegin]Parlamentul European,
–	având în vedere cererea de ridicare a imunității deputatului Tomasz Buczek, depusă de Tribunalul Districtual din Tarnobrzeg, Secția a doua penală prin scrisoarea din 12 septembrie 2025, în legătură cu o procedură penală inițiată împotriva sa ca urmare a unei plângeri depuse de reprezentantul legal al autorului plângerii, și anunțată în plen la 6 octombrie 2025,
–	în urma audierii deputatului Tomasz Buczek din 23 martie 2026 și având în vedere documentele depuse de acesta, în conformitate cu articolul 9 alineatul (6) din Regulamentul său de procedură,
–	având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019[footnoteRef:2], [2:  	Hotărârea Curții de Justiție din 21 octombrie 2008, Marra/De Gregorio și Clemente, C-200/07 și C-201/07, ECLI:EU:C:2008:579, Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, Hotărârea Tribunalului din 17 ianuarie 2013, Gollnisch/Parlamentul, T-346/11 și T-347/11, ECLI:EU:T:2013:23, Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.] 

–	având în vedere articolul 105 alineatele (2) și (5) din Constituția Republicii Polone,
–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A10-0116/2026),
A.	întrucât, prin scrisoarea din 12 septembrie 2025, Tribunalul Districtual Tarnobrzeg, Secția a doua penală, a transmis cererea de ridicare a imunității deputatului în Parlamentul European Tomasz Buczek, ales în Polonia, în legătură cu o plângere depusă împotriva acestuia pentru o presupusă infracțiune în temeiul articolului 217 alineatul (1) din Codul penal polonez;
B.	întrucât, potrivit cererii de ridicare a imunității, la 21 septembrie 2024 a avut loc o manifestație electorală la Tarnobrzeg, cu participarea lui Tomasz Buczek; întrucât autorul plângerii a participat la manifestația menționată mai sus, în special prin exprimarea opiniilor sale cu privire la subiecte politice, inclusiv cu privire la activitățile lui Tomasz Buczek; întrucât, potrivit cererii, Tomasz Buczek ar fi smuls megafonul de mici dimensiuni pe care autorul plângerii îl ținea în mâinile sale pentru a se face auzită și întrucât gestul respectiv ar fi fost atât de violent încât megafonul nu mai funcționează;
C.	întrucât se consideră că gestul lui Tomasz Buczek constituie o infracțiune împotriva integrității corporale, astfel cum este definită la articolul 217 alineatul (1) din Codul penal polonez;
D.	întrucât Tomasz Buczek a fost ales în Parlamentul European la alegerile europene din iunie 2024 și era, prin urmare, deputat în Parlamentul European la momentul presupusei infracțiuni;
E.	întrucât presupusa infracțiune nu constituie o opinie sau un vot exprimat de Tomasz Buczek în exercitarea funcțiilor sale în sensul articolului 8 din Protocolul nr. 7 privind privilegiile și imunitățile Uniunii Europene, iar cererea subsecventă de ridicare a imunității sale nu are legătură cu o opinie sau un vot exprimat de acesta;
F.	întrucât articolul 9 primul paragraf litera (a) din Protocolul nr. 7 privind privilegiile și imunitățile Uniunii Europene stipulează că, pe durata sesiunilor Parlamentului European, deputații în Parlamentul European beneficiază, pe teritoriul național, de imunitățile recunoscute membrilor Parlamentului propriului stat membru;
G.	întrucât, în conformitate cu articolul 105 alineatele (2) și (5) din Constituția Republicii Poloneze, din ziua anunțării rezultatelor alegerilor și până în ziua expirării mandatului său, un deputat nu poate fi urmărit penal fără consimțământul Seimului și nu poate fi nici reținut, nici arestat fără consimțământul Seimului, cu excepția cazului în care a fost surprins în flagrant delict și în care reținerea sa este necesară pentru buna desfășurare a procedurilor;
H.	întrucât, în conformitate cu articolul 5 alineatul (2) din Regulamentul său de procedură, imunitatea parlamentară nu este un privilegiu personal al deputaților, ci o garanție pentru independența Parlamentului în ansamblu și a membrilor săi;
I.	întrucât scopul imunității prevăzute de Protocolul nr. 7 privind privilegiile și imunitățile Uniunii Europene este acela de a proteja Parlamentul și pe deputații săi de proceduri judiciare inițiate în legătură cu activități desfășurate în cadrul exercitării funcțiilor parlamentare și care nu pot fi disociate de aceste funcții;
J.	întrucât, în speță, Parlamentul nu a putut stabili existența fumus persecutionis, și, cu alte cuvinte, nu rezultă că intenția care stă la baza procedurii judiciare în cauză este de a prejudicia activitatea politică a lui Tomasz Buczek în calitatea sa de deputat în Parlamentul European și, prin urmare, independența Parlamentului;
K.	întrucât, pe de o parte, Parlamentul nu poate fi asimilat unei instanțe judecătorești și, pe de altă parte, în contextul unei proceduri de ridicare a imunității, deputatul în cauză nu poate fi considerat „persoană acuzată”[footnoteRef:3], [3:  	Hotărârea Tribunalului din 30 aprilie 2019, Briois/Parlamentul, T-214/18, ECLI:EU:T:2019:266.] 

1.	hotărăște să ridice imunitatea deputatului Tomasz Buczek;
2.	încredințează Președintei sarcina de a transmite imediat prezenta decizie, precum și raportul comisiei competente, autorității competente a Republicii Poloneze și deputatului Tomasz Buczek.

